الجزیره تلویزیونونا مصاحبه وئرن تورکیه دؤولت باشچی‌سی 15 جولای دا یاشانان‌لارلا باغلی دانیشدی. رجب طیب اردوغان جولای‌ین 15-ده آخشام ساعت‌لاریندا "فئتونون" چئویریلیشه جهدینه دایر ایلک خبر آلدیغیندا بونا اینانماق ایستمه‌ییب. خبر تصدیقینی تاپدیق‌دان سونرا ایسه دؤولت باشچی‌سی درحال لازیمی تدبیرلری‌نین ایجراسینا دایر تاپشیریق‌لارینی وئریب .
اردوغان وورغولادی کی، ایلک اولا‌راق خالقیندان دئموکراتیایا صاحب چیخیلماسینی ایسته‌دی. بو چاغیریش‌دان سونرا اون مین‌لرله اینسان تورکیه سلاح‌لی قوه‌لرینده یئر آلماغا نایل اولموش کیچیک بیر قروپون چئویریلیش جهدینه قارشی کوچه‌لره آخین ائتدی. دؤولت باشچی‌سی دئدی کی، همین گون تورکیه خالقی تکرارسیز بیر برابرلیگی دونیایا نوماییش ائتدیردی.
اؤلکه‌ده قانونون آلی‌لیگینی خاطیرلا‌دان رجب طیب اردوغان بیلدیردی کی، چئویریلیشه جهد جینایت‌دیر و سببکارلار لازیمی قایدادا جزا‌لارینی آلا‌جاق‌لار.
اعدام جزاسی‌نین برپاسینا دایر سوا‌لی جاوابلاندیران دؤولت باشچی‌سی بو قرارین خالقین طلبی ایله گوندمه گلدیگینی وورغولادی.
"بونو خالق دیله گتیریب. لاکین قرار قبول ائدن تورکیه بؤیوک میلت مجلیسی‌دیر. منیم اؤنومه گلرسه، ایمضالایارام. دونیا یالنیز آوروپا اتفاقیندان عبارت دئییل. اعدام جزاسی امریکادا، روسیادا چین‌ده ده وار. عمومیتله دونیانین بیر چوخ اؤلکه‌سینده وار" دئیه اردوغان علاوه ائتدی.
فتح‌الله گوله‌نین اعاده سینه بوتون سندلرین آمریکایا  گؤندریلدیگینی ده خاطیرلا‌دان دؤولت باشچی‌سی آمریکانین قانونوئریجی اورقانلاریندان‌ جاواب گؤزله‌دیک‌لرینی بیلدیردی. رجب طیب اردوغان اونو دا وورغولادی کی، گوله‌نین ترور تشکیلاتی‌نین اوزرینده داها بیر یوکسک ایداره ائدیجی وار و حربی چئویریلیش جهدینه دستک وئرن باشقا اؤلکه‌لرین ده اولا بیله‌جگینی بیلدیردی.
نویابرین 24- ده روسیایا مخصوص اوچاقی ووران 2 پیلوتون دا نظارتده اولدوغونو بیلدیرن اردوغان علاوه ائتدی کی، فتح الله گوله‌نین ایقامتگاهی‌نین یئرلشدیگی پئنسیلوانیا ایله بو پیلوت‌لارین علاقه‌سی اولا بیلر. لاکین بونو محکمه اورتایا چیخارا‌جاق. بیزیم الیمیزده روسیا اوچاقینی و یا او اوچاقین وورولماسییلا باغلی بیر معلومات یوخ‌دور.
حیاتی تهلوکسیزلیگینیزله باغلی حاضردا هر هانسی بیر ناراحاتلیغینیز وارمی؟-سوالینی ایسه تورکیه دؤولت باشچی‌سی هئچ بیر ناراحاتلیغیم یوخ‌دور دئیه جاوابلاندیردی.
